
Om Taus

«Blant alle bøker om mobbing skiller Harringtons seg ut

på grunn av sin troverdighet og den svært gode skildringen

av hva det betyr å være en del av trakasseringen.»

–Publishers Weekly



«Taus er et spennende eksempel på hvilken makt ord kan ha.

Harringtons evne til å beskrive til og med vanskelige situasjoner

med humor, er oppfriskende.»

–Young Adult Books Central



«En fengslende historie om hva som skjer når en av de populære jentene blir offer for mobbing fra sine tidligere venner.»


Til Paula


hvordan
national geographic
forandrer
livet mitt for godt

Å holde på hemmeligheter er ikke min sterke side. Det har det aldri vært. Ikke siden barnehagen, da jeg fant ut at Becky Swanson var forelsket i Tommy Barnes og klarte å spre det til hele avdelingen, også til Tommy selv, i løpet av et kvarter. Ganske så imponerende når man ser tilbake på det. Det er ti år siden nå, og kan fremdeles være noe av en personlig rekord.

Hemmeligheten jeg har akkurat nå, er så mye saftigere enn den. Det er nesten så jeg holder på å sprekke.

–Kan du gi deg med ertingen? sier Kristen. Vi er på rommet hennes, og jeg skal hjelpe henne med å velge hva hun skal ha på seg i kveld. Det trekker i langdrag med en så omfattende garderobe som hennes.

–Det er så irriterende. Si det, da.

Kristen er ikke tålmodig av seg. Jeg skjønner at jeg har utfordret skjebnen ved å komme med hentydninger de siste tjue minuttene, uten egentlig å avsløre noe. Selvsagt skal jeg si det til henne. Hun er min beste venninne, og jeg kan ikke holde det for meg selv lenger uten at hun blir skikkelig sur. En sur Kristen er ikke en morsom Kristen. Men det er sjelden jeg har overtaket, så jeg må bare holde henne på pinebenken en liten stund til.

–Jeg vet ikke, sier jeg uskyldig. –Jeg er ikke sikker på om du takler det.

Hun slutter å rote rundt i skapet, snur seg og slenger en svart skinnsandal etter meg. Jeg dekker ansiktet med begge hender og ler idet sandalen treffer armen og lander på sengen. Kristen planter en hånd på hoften og legger hodet på skakke så det skulderlange, lyse håret flyr til siden av bevegelsen.

–Du har skapt altfor store forventninger, sier hun. Hun river ut en glinsende, rød topp fra skapet før hun ser på meg igjen. –Samme hva det er, så tipper jeg at det bare er helt teit.

–I så fall kan jeg jo holde det for meg selv. Når hun stirrer olmt på meg, smiler jeg bare tilbake. –Ikke ta den der, sier jeg. –Den babydollmodellen ser ut til å være kjøpt på avdelingen for mammaklær.

Hun henger toppen tilbake og kommer bort til sengen. Så slenger hun seg ned på magen ved siden av meg. –Ut med det, klynker hun, og nå er kjøligheten i ferd med å bli til desperasjon. Dette er det nærmeste Kristen kommer å krype. –Hvis ikke, får du ikke være med på festen.

Det må være en tom trussel. Kristen vet at jeg har gledet meg til nyttårsfesten hennes i over en måned. Hun har til og med hjulpet meg med dekkhistorien som er nødvendig for å overbevise mor om at jeg kan komme til tross for husarresten jeg pådro meg da foreldrene mine fikk se terminkarakterene. Som om jeg noensinne kommer til å ha nytte av geometri her i livet.

Selv om Kristen kan være… følsom, ville hun aldri trukket tilbake invitasjonen til festen på grunn av noe slikt, men jeg bestemmer meg for at det er bedre å gi etter enn å utfordre skjebnen.

–Ja vel, da, sier jeg. –Jeg skal fortelle deg det.

Hun lyser opp i et smil og flytter seg nærmere. Jeg liker å ha oppmerksomheten hennes på denne måten. Kristen kjeder seg lett, så når jeg får hennes fulle interesse, føler jeg at jeg gjør noe riktig. Hun er tross alt en av, eller kanskje den mest populære jenta i vårt årskull. Om man nå holder styr på sånt, hvilket jeg gjør. Hun er vant til at andre smisker for å holde seg inne med henne. Meg har hun likt i snart to år nå, og det vil jeg gjerne at hun skal fortsette med.

Nå må jeg ikke rote det til.

–Jeg møtte altså Megan i dag, for hun ville ha meg med når hun skulle kjøpe nye sko, begynner jeg. –Hun ville også beklage seg om Owen fordi han svek henne forrige helg og de har kranglet mye, og hun lurer på om hun skal gjøre det slutt med ham.

Kristen ser uinteressert ut. –Gjesp. Dette vet jeg allerede.

–Jeg er ikke ferdig ennå, forsikrer jeg henne. –Men altså… Megan har med seg Tessa Schauer, som… samme det. Hun er irriterende, men det takler jeg. Vi shopper en stund og alt er bare bra, og så kommer jeg på at jeg må ringe mamma og be henne hente klær på renseriet, men jeg har vært en idiot og ikke ladet mobilen, og batteriet er flatt. Jeg spør Tessa om jeg kan få låne hennes siden hun står der, og hun gir meg den og går. Jeg ringer mamma og har tenkt å gi mobilen tilbake, men så kommer jeg på at jeg vil bla gjennom bildene fordi jeg liker å snoke, og… Jeg venter litt, bare for å bygge opp forventningen.

–Og…? oppfordrer Kristen. Hun suger til seg hvert eneste ord.

–Vet du hva det første er? sier jeg. –Det er av Tessa. Sammen med Owen. De ser… skal vi si… ut til å ha det veldig hyggelig.

Hun sperrer opp øynene. –Hvor hyggelig?

Jeg fisker mobilen min ut av lommen og slenger den til henne. –Se selv.

Fornøyd ser jeg på mens hun fomler med mobilen og blar gjennom tekstmeldingene mine. –Har du sendt bildene til deg selv?

–Seff.

–Får ikke Tessa vite det?

Jeg blir litt fornærmet av spørsmålet, når sant skal sies. Selvsagt har jeg tenkt på det. Jeg er ikke amatør heller. –Jeg slettet alle de sendte meldingene hennes, forklarer jeg. –Hun gjetter det aldri.

–Det er… Kristen ser på meg og gliser. –Helt genialt.

Jeg tar mobilen tilbake og ser på displayet, der selvportrettet av Tessa og Owen midt i et kyss stirrer tilbake på meg. Ekkelt. Det er ikke bare selve bildet og hvordan Owens munn er så åpen at jeg faktisk ser tungen hans trenge inn i Tessas munn (ekkelt, ekkelt, ekkelt), men tenk å kline med bestevenninnens kjæreste bak ryggen hennes. Snakk om mangel på stil. Aldri i livet om jeg ville lagt meg etter Warren Snyder, Kristens kjæreste, så lenge hun er sammen med ham. Ålreit, jeg ville aldri lagt meg etter ham, punktum, for han er en sleiping, men det har ingenting med saken å gjøre. Poenget er at det finnes visse ting som er hellig.

–Hun er en jævlig dårlig venninne, sier jeg til Kristen. –Tenk at hun kunne gjøre det mot Megan. Megan tilgir henne aldri når hun finner det ut. Hun har vært sammen med Owen i over et år, og Tessa har vært bestevenninnen hennes lenger enn det. Et vennskap i vasken fordi Tessa ikke kunne holde fingrene fra Owen. Ingen gutt er verdt noe slikt. Ikke engang Brendon Ryan, som jeg ville gjort mye umoralsk og vanvittig for, og som muligens er mitt livs kjærlighet, selv om han ikke vet det ennå. Vi har vært fanget i et vilt pasjonsfylt og fullstendig ensidig forhold siden første året på high school.

–Tessa Schauer er en tøyte. Jeg håper Megan gir henne inn, sier Kristen. –Når har du tenkt å fortelle henne det?

–I kveld, tror jeg. Megan og Tessa kommer på festen, så jeg må finne ut hvordan jeg skal få Megan for meg selv og fortelle det. Tessa kommer til å skjønne at det kommer fra meg, selv om jeg har slettet alle spor, men hva så? Å snoke på andres mobiltelefoner er ikke halvparten så ille som å rote med kjæresten til bestevenninnen. Ingen kommer til å ta hennes parti.

Kristen reiser seg fra sengen, stiller seg framfor helfigurspeilet og fikler med det perfekte håret. –Vet du hva? Du kan ha det litt gøy med dette, sier hun.

Jeg setter meg opp. –Hvordan da?

–Hvis du forteller Tessa at du vet om henne og Owen, tipper jeg at hun er villig til å gjøre omtrent hva som helst for at du ikke skal si noe til Megan.

–Mener du utpressing? Jeg rynker pannen. –Jeg vet ikke helt…

–Jeg vet for eksempel at hun har falsk leg, sier Kristen. –Hun viste det til alle som gadd å høre på Econ i forrige uke. Kanskje du kan få henne til å skaffe oss falske bevis også.

Interessant idé, bortsett fra…

–Hva skal vi med det? spør jeg. Bruke det for å kjøpe sprit er det åpenbare svaret, men selv om Kristen ser ut som hun kan være tjueen med riktig push-up bh og høye hæler, nytter ikke det for meg. Jeg er mye mindre… utviklet enn henne.

–Jeg kunne gått på Rave sammen med Warren, sier hun. –Der må man bare være atten for å komme inn.

Rave er en nattklubb i nabobyen Westfield. Warren fylte atten i forrige måned og dro dit for å feire, og det fikk vi høre om i to uker etterpå. Jeg må innrømme at det ville vært interessant å se hva som er så spesielt med det.

Og er det viktig for Kristen, er det viktig for meg.

–Jeg skal se hva jeg kan gjøre, sier jeg, og Kristen smiler på en måte som sier meg at det var akkurat det hun ville høre.

